**Ομιλία Διευθύντριας ΝΕΟΝ κ. Ελίνας Κουντούρη**

**στην εκδήλωση για την ανακοίνωση του Πολιτιστικού Προγράμματος Σύγχρονης Τέχνης 2021 στο πρώην Δημόσιο Καπνεργοστάσιο – Βιβλιοθήκη και Τυπογραφείο Βουλής των Ελλήνων**

*Αίθουσα Γερουσίας Βουλής, 14 Δεκεμβρίου 2020*

Πριν από δύο χρόνια έπρεπε να αποφασίσουμε ποια θα ήταν η συμβολή του οργανισμού μας στον εθνικό εορτασμό για τα 200 χρόνια από την επανάσταση του 1821 και την ανεξαρτησία από την Οθωμανική αυτοκρατορία. Πώς μπορούμε να στοχαστούμε πάνω στο νόημα αυτού του εορτασμού χωρίς να αναπαράγουμε το κλασσικό εθνικό αφήγημα που συνδέουμε με τον εορτασμό της επετείου;

Πώς ένας πολιτιστικός οργανισμός, που είναι ενσωματωμένος στη σύγχρονη κοινωνία και ενθαρρύνει την κοινωνική συμμετοχή, μπορεί να διεξαγάγει έναν ουσιαστικό διάλογο με τα επιτεύγματα του παρελθόντος μας;

Για τον Δημήτρη Δασκαλόπουλο, η πορεία δράσης του ΝΕΟΝ πρέπει να κοιτάζει τα γεγονότα του παρελθόντος, με σταθερή όμως την ματιά προς το μέλλον.

Ο ιστορικός Roderick Beaton λέει ότι «*το ελληνικό έθνος γεννήθηκε μέσα από μια αιματοχυσία*». Η δημιουργία του σύγχρονου έθνους μας ξεκίνησε με την πίστη μιας μικρής ομάδας ανθρώπων, ότι η αλλαγή ήταν εφικτή, ότι η μετάβαση σε μια νέα κατάσταση ήταν το μέλλον και ότι ο τελικός στόχος ήταν η ανεξαρτησία.

Και σήμερα, για άλλη μια φορά, καλούμαστε να ορίσουμε τι είναι αυτό που προασπίζουμε. Το πολιτιστικό μας πρόγραμμα, σε συνεργασία με τη Βουλή των Ελλήνων, έχει σκοπό να αναδείξει πώς αυτή η συγκεκριμένη στιγμή στην ιστορία μας οδηγεί μέσα από μία «πύλη». Όταν περάσουμε από την άλλη πλευρά, θα χρειαστεί να επαναβεβαιώσουμε -για το καλό των επόμενων γενεών- τη δέσμευσή μας σε συγκεκριμένες αξίες: το κράτος δικαίου, τα ανθρώπινα δικαιώματα, τη δημοκρατία. Η παγκόσμια κλίμακα των προκλήσεων και των συνεπειών της πανδημίας καθιστά αυτήν την επιβεβαίωση επιτακτική.

Τον τελευταίο χρόνο οι πολίτες είχαν χρόνο να σκεφτούν: να αναθεωρήσουν και να αμφισβητήσουν τις προτεραιότητες και τις δεδομένες υποθέσεις και να κοιτάξουν αμήχανα προς ένα αβέβαιο και επισφαλές μέλλον.

Η συγγραφέας Arundhati Roy, σε άρθρο της στους *Financial Times* στις 3Απριλίου 2020[[1]](#footnote-1), ανέδειξε την κοινή μας εμπειρία, καθώς η πανδημία απλώνεται σε όλο τον πλανήτη. «Ό,τι κι αν είναι, ο κορονωϊός έχει κάνει τους ισχυρούς να γονατίσουν και έχει επιφέρει στον κόσμο μια ακινησία χωρίς προηγούμενο. Τα μυαλά μας ακόμη πηγαίνουν μπρος πίσω, λαχταρούν μια επιστροφή στην “κανονικότητα”, προσπαθούν να συρράψουν το μέλλον μας με το παρελθόν μας και αρνούνται να παραδεχθούν το ρήγμα. Όμως το ρήγμα υπάρχει...Τίποτε δεν θα μπορούσε να είναι χειρότερο από μια επιστροφή στην κανονικότητα… Η πανδημία είναι μια πύλη, ένα σημείο μετάβασης από έναν κόσμο σε έναν άλλο».

Το 2021, ο ΝΕΟΝ, σε συνεργασία με τη Βουλή των Ελλήνων, θα παρουσιάσει μια διεθνή έκθεση σύγχρονης τέχνης με τίτλο *Πύλη*, στο πρώην Δημόσιο Καπνεργοστάσιο, μια έκθεση που έχω την τιμή και χαρά να συν-επιμελούμαι μαζί με τη Madeleine Grynsztejn , Pritzker Διευθύντρια του Μουσείου Σύγχρονης Τέχνης του Σικάγο.

|  |
| --- |
|  |

Η ιδέα της Arundhati Roy για την πύλη – και το πώς διαπραγματευόμαστε την μετάβασή μας μέσα από αυτήν – είναι η έμπνευση για αυτή την έκθεση. «Μπορούμε να επιλέξουμε να την περάσουμε», προτείνει, «σέρνοντας πίσω μας τα κουφάρια από τις προκαταλήψεις και το μίσος μας, την πλεονεξία μας, τις τράπεζες δεδομένων και τις νεκρές ιδέες μας, τα νεκρά ποτάμια και τους μολυσμένους ουρανούς μας. Ή μπορούμε να τη διαβούμε ανάλαφρα, με λίγες αποσκευές, έτοιμοι να φανταστούμε έναν άλλο κόσμο».

Οι πολιτικές και κοινωνικές επιπτώσεις της πανδημίας απαιτούν την ενεργή συμμετοχή των πολιτών∙ για τους περισσότερους από μας, δεν αποτελεί πλέον επιλογή το να παραμείνουμε παθητικοί θεατές της αλλαγής. Ο κόσμος έχει αρχίσει να αναζητά απαντήσεις για την αναμόρφωση της κοινωνίας, της οικονομίας, της ηθικής της πολιτικής.

Πριν από 200 χρόνια, οι Έλληνες χρειάστηκε να σχεδιάσουν το μέλλον τους ως ανεξάρτητο κράτος. Αυτή ήταν η αφετηρία της ιστορικής πορείας που μας οδηγεί στην σημερινή κοινωνία, η οποία βασίζεται στο κράτος δικαίου και τον σεβασμό των ατομικών ελευθεριών. Κατά ανάλογο τρόπο, η ανθρωπότητα σήμερα αναγκάζεται να αναδιαμορφώσει την καθημερινή πραγματικότητα και να επανεκτιμήσει την αντίληψη του τι σημαίνει ελευθερία. Για άλλη μια φορά, απαιτείται από εμάς να φανταστούμε τις ζωές μας να ξαναγεννιούνται μέσα από την ανατροπή συνθηκών που τις θεωρούσαμε δεδομένες.

Τι είναι φυσιολογικό; Ποια θα έπρεπε να είναι η νέα κανονικότητα; Ποιες είναι οι αξίες που θα το ορίσουν; Ποια είναι τα νέα όρια; Πώς μπορούμε να αποκαταστήσουμε την εμπιστοσύνη; Πώς μπορούμε να διαπραγματευτούμε τον χώρο μας προς και μέσω μιας πύλης για την άλλη πλευρά;

Η έκθεση *Πύλη* εξερευνά ιδέες γύρω από το πώς μπορεί να μοιάζει αυτή η διαφορετική πραγματικότητα εξερευνώντας τέσσερα θέματα: Την Κίνηση, το Κοινό Βίωμα, τη Σύνδεση και το Σπίτι.

Η έκθεση θα περιλαμβάνει νέες αναθέσεις από διεθνείς και έλληνες καλλιτέχνες μαζί με μια επιλογή από ήδη υπάρχοντα έργα, και θα ξεκινήσει με μια διαδικτυακή «πύλη» η οποία θα συνεχίσει να λειτουργεί και κατά τη διάρκεια της υλικής παρουσίασης.

Ένα ξεχωριστό παράλληλο πρόγραμμα, σε συνεργασία με τη Βουλή των Ελλήνων, θα ενισχύσει το θέμα της έκθεσης, αντλώντας υλικό από την πλούσια ιστορία του Καπνεργοστασίου. Λεπτομέρειες για τους καλλιτέχνες και την επιμελητική προσέγγιση θα ανακοινώσουμε από κοινού με την Madeleine Grynsztejn στο νέο έτος.

Για το 2021, στο πρώην Καπνεργοστάσιο, οραματιζόμαστε έναν χώρο ενότητας, έναν μη ιεραρχικό χώρο, έναν χώρο που διευκολύνει τη διεργασία του αναστοχασμού των κοινωνικών και πολιτικών στρατηγικών. Καλλιτέχνες από διαφορετικές ηπείρους και ποικίλα πολιτιστικά υπόβαθρα συγκλίνουν για να χτίσουν μια κοινότητα ιδεών. Τα έργα τους γίνονται οι μάρτυρες και οι φορείς για το περίγραμμα μιας πιθανής νέας κανονικότητας. Την ιστορία αυτής της μετάβασης θα θέλαμε να αφηγηθούμε.

Θα ήθελα να εκφράσω τις θερμότερες ευχαριστίες μου στον πρόεδρο της Βουλής των Ελλήνων κ. Κωνσταντίνο Τασούλα, έναν σύγχρονο στοχαστή και οραματιστή, που αγκάλιασε αυτόν τον σύγχρονο διάλογο για το πολιτιστικό πρόγραμμα της Βουλής. Επίσης ευχαριστώ όλους όσοι εργάζονται καθημερινά για την υλοποίηση αυτού του πολιτιστικού «χώρου ενότητας», ο οποίος ετοιμάζεται να υποδεχθεί όλους μας το 2021.

1. <https://www.ft.com/content/10d8f5e8-74eb-11ea-95fe-fcd274e920ca> [↑](#footnote-ref-1)